भारत सरकार

मानव संसाधन विकास मंत्रालय

स्‍कूल शिक्षा और साक्षरता विभाग

**राज्‍य सभा**

अतारांकित प्रश्‍न संख्‍या: 1003

उत्‍तर देने की तारीख: 09.03.2017

**तेलंगाना में राष्‍ट्रीय पात्रता-सह-प्रवेश परीक्षा के लिए केन्‍द्र**

1003. श्री धर्मपुरी श्रीनिवासः

क्या मानव संसाधन विकास मंत्री यह बताने की कृपा करेंगे किः

(क) क्या यह सच है कि केन्द्रीय माध्यमिक शिक्षा बोर्ड ने राष्ट्रीय पात्रता-सह-प्रवेश परीक्षा के लिए तेलंगाना में केवल कुछ परीक्षा केन्द्रों की घोषणा की है जबकि परीक्षा में बैठने वाले छात्रों की संख्या बहुत ज्यादा है;

(ख) यदि हां, तो तत्संबंधी ब्यौरा क्या है;

(ग) क्या राज्य सरकार से परीक्षा देने वाले छात्रों की सुविधा के लिए परीक्षा केन्द्रों की संख्या बढ़ाने का कोई अनुरोध प्राप्त हुआ है और यदि हां, तो तत्संबंधी ब्यौरा क्या है; और

(घ) ऐसे अनुरोधों पर केन्द्रीय माध्यमिक शिक्षा बोर्ड की क्या प्रतिक्रिया है?

**उत्‍तर**

**मानव संसाधन विकास मंत्रालय में राज्‍य मंत्री**

**(श्री उपेन्‍द्र कुशवाहा)**

(क) और (ख): हैदराबाद और वारंगल शहर वर्ष 2016 में राष्‍ट्रीय पात्रता-सह-प्रवेश परीक्षा (एनईईटी) के लिए परीक्षा केन्‍द्र बनाए गए थे और अधिकांश उम्‍मीदवारों ने इन शहरों को परीक्षा केन्‍द्र के रूप में चुना है, इसे ध्‍यान में रखते हुए इन्‍हीं केन्‍द्रों को दिनांक 07.05.2017 को आयोजित की जाने वाली एनईईटी के लिए परीक्षा केन्‍द्र बनाया गया है।

(ग) और (घ): केन्‍द्रीय माध्‍यमिक शिक्षा बोर्ड (सीबीएसई) को राज्‍य सरकार से इस प्रकार का कोई अनुरोध प्राप्‍त नहीं हुआ।

**\*\*\*\*\***